**Ministru kabineta noteikumu projekta**

**"Kārtība, kādā Valsts probācijas dienests kompensē brīvprātīgā darba veicējam izdevumus par līgumā noteikto uzdevumu izpildi"**

**sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Valsts probācijas likuma 23. panta trešā daļa.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība  | Ministru kabineta noteikumu projekts "Kārtība, kādā Valsts probācijas dienests kompensē brīvprātīgā darba veicējam izdevumus par līgumā noteikto uzdevumu izpildi" (turpmāk – noteikumu projekts) ir sagatavots, lai nodrošinātu Valsts probācijas dienestā (turpmāk – Dienests) vienotu pieeju, kādā brīvprātīgā darba veicēji (turpmāk – brīvprātīgie) saņem kompensāciju par līgumā par brīvprātīgo darbu (turpmāk – līgums) noteikto uzdevumu izpildi, kā arī kompensācijas apmēru. Brīvprātīgie Dienestā ir būtisks resurss drošākas sabiedrības veidošanā, jo noziedzīgie nodarījumi ietekmē visas sabiedrības drošību. Turklāt sabiedrības iesaistīšana  ir veids, kā var risināt dažādas sociālās problēmas, kā arī darboties noziedzības prevencijas jomā, kas ir saistīta ar resocializācijas pasākumiem probācijas klientiem. Noteikumu projekts izstrādāts, ņemot vērā Valsts probācijas likuma 23. pantā un 231. pantā noteiktās prasības, kas attiecas uz brīvprātīgajiem, Brīvprātīgā darba likumu, kurā definēti brīvprātīgā darba organizēšanas nosacījumi un prasības, kā arī Grozījumus Ministru kabineta 2010.gada 21.septembra noteikumos Nr.899 "Likuma "Par iedzīvotāju ienākuma nodokli" normu piemērošanas kārtība", kuros noteikts, kādas brīvprātīgā darba veicēja personificēto izdevumu pozīcijas netiek apliktas ar nodokli un izdevumu limiti. Dienests ar brīvprātīgo slēdz līgumu, kurā tiek atrunāts, kādos gadījumos un par kādiem personificētajiem izdevumiem brīvprātīgais saņem kompensāciju. Noteikumu projektā ir atrunāts kompensācijas maksimālais apmērs, savukārt līgumā tiek noteikts kompensācijas limits attiecīgajā gadā saskaņā ar piešķirtajiem valsts budžeta līdzekļiem. Ņemot vērā, ka Ministru kabineta 2008. gada 15. aprīļa noteikumi Nr. 266 "Noteikumi par kārtību, kādā brīvprātīgais probācijas darbinieks par līdzdarbības līgumā noteikto uzdevumu izpildi saņem atlīdzību, un atlīdzības apmēru" šobrīd ir spēkā tikai atsevišķās daļās, jo figurē termini, kas neatbilst Brīvprātīgā darba likumā noteiktajiem terminiem, piemēram, "brīvprātīgā probācijas darbinieka" vietā ir "brīvprātīgā darba veicējs", "līdzdarbības līguma" vietā tiek lietots termins "līgums", "atlīdzības" vietā – "kompensācija" par izdevumiem, kas radušies brīvprātīgā darba uzdevumu izpildes laikā, ir sagatavots jauns noteikumu projekts, kurš ir tapis saskaņā ar Dienestā esošo brīvprātīgo piesaistes praksi un aktuālajiem normatīvajiem aktiem. Noteikumu projekts paredz, ka brīvprātīgie Dienestā var iesaistīties dažādu uzdevumu izpildē: 1) izlīguma procesa organizēšanā un vadīšanā, kur brīvprātīgie izlīguma starpnieki vada sarunas starp cietušo un probācijas klientu, lai iesaistītās puses spētu sasniegt pieņemamu un taisnīgu risinājumu konfliktā, kurš radies noziedzīga nodarījuma rezultātā; 2) resocializācijas pasākumu īstenošanā probācijas klientiem, kur brīvprātīgie iesaistās kā līdzgaitnieki probācijas klientiem vecumā no 14 gadiem līdz 25 gadiem, pavadot ar probācijas klientiem brīvo laiku sociāli atbalstāmā veidā, iedrošinot viņus uzlabot sociālās prasmes, pieņemt atbildīgus lēmumus un saskatīt dzīvē jaunas perspektīvas. Brīvprātīgais var piedalīties atbalsta un atbildīguma apļos, lai sniegtu personām, kuras ir izdarījušas smagus noziedzīgus nodarījumus, tostarp dzimumnoziegumus, iespēju veiksmīgāk iekļauties darba tirgū un sabiedrībā; 3) izpētes un analītiskajā darbā probācijas un izlīguma procesa jomā. Izpētes un analītiskajā darbā brīvprātīgajiem ir iespējas organizēt un veikt aptaujas, apstrādāt un analizēt datus, sagatavot analītiskus ziņojumus par veikto. Tas sniegs iespēju sabiedrībai labāk izprast probācijas darba nozīmi sabiedrības drošības veicināšanā; 4) līdzdarboties Dienesta organizēto pasākumu īstenošanā. Brīvprātīgajiem ir iespējas iesaistīties Dienesta informatīvo pasākumu, semināru, lekciju un citu aktivitāšu organizēšanā un vadīšanā.  Lai nodrošinātu brīvprātīgo mobilitāti un efektīvu uzdevumu izpildi, noteikumu projekts Dienesta brīvprātīgajiem paredz saņemt kompensāciju par sabiedriskā transporta ceļa izdevumiem uz līgumā noteikto uzdevumu izpildes vietu, kā arī uz Dienesta organizētajām mācībām, semināriem, konferencēm, atbalsta vai organizētajiem pasākumiem (turpmāk – pasākumi) no līgumā norādītās brīvprātīgā faktiskās dzīvesvietas un atpakaļ. Noteikumu projekts paredz brīvprātīgajiem segt arī degvielas izdevumus no līgumā norādītās brīvprātīgā faktiskās dzīvesvietas līdz vietai, kur brīvprātīgais pilda līgumā noteikto uzdevumu vai, kur notiek pasākumi un atpakaļ, ja brīvprātīgais lieto savā īpašumā vai valdījumā esošu transportlīdzekli – 0,10 *euro* par katru nobraukto kilometru. Noteikumu projekts paredz, ka kompensācijas apmērs par minētajiem izdevumiem nedrīkst pārsniegt 50,00 *euro* mēnesī. Pirmos brīvprātīgos 2009.gadā Dienestā iesaistīja izlīguma procesa organizēšanā un vadīšanā, līdz ar to ir izveidojusies veiksmīga prakse brīvprātīgo koordinēšanā, mācību procesa, profesionālās pilnveides un citu pasākumu organizēšanā, piemēram, pasākuma "Izlīguma nedēļa" īstenošanā. Šobrīd Dienestā aktīvi darbojas 16 brīvprātīgie izlīguma procesa starpnieki. Brīvprātīgie starpnieki konsultē cietušo un personu, kura izdarījusi noziedzīgu nodarījumu, izskaidrojot izlīguma procesa mērķi un norisi, kā arī vada izlīguma procesa sarunas. Noteikumu projekts paredz brīvprātīgajam, kurš organizē un vada izlīguma procesu, kompensēt izdevumus par kancelejas precēm, telefona sakariem un pasta izdevumiem 10,00 *euro* apmērā par vienu novadīto izlīguma procesu. Minētajā kompensācijā ir nepieciešamo materiālu izdruka - iesniegumi, apliecinājumi, aptaujas anketas, izlīguma dokumenti u.c. dokumentu sūtījumi pa pastu Dienesta struktūrvienībai. Izlīguma procesa organizēšana un vadīšana brīvprātīgajam nav peļņas darbs, tādēļ brīvprātīgais viena gada ietvaros var vadīt ne vairāk kā 20 izlīguma procesus, ņemot vērā to, ka izlīguma procesa organizēšana un vadīšana ir saistīta ar psihoemocionālu slodzi. Attīstot brīvprātīgo kustību Dienestā, projekta Nr. LV08/1 "Alternatīvu brīvības atņemšanai sekmēšana (ieskaitot iespējamo pilotprojektu elektroniskajai uzraudzībai)" ietvaros no 2015.gada septembra līdz 2017.gada aprīlim mācības pabeidza 93 brīvprātīgie līdzgaitnieki. No 2017.gada maija brīvprātīgo līdzgaitnieku piesaisti un mācības turpina Dienests. No 2017.gada maija līdz 2017.gada novembrim tika apmācīti 15 brīvprātīgie līdzgaitnieki. Kopumā mācības ir pabeiguši 108 brīvprātīgie līdzgaitnieki un no 2015.gada līdzgaitniecībā tika iesaistīti 66 probācijas klienti. Turpinot minēto praksi un ņemot vērā sabiedrības pausto interesi par iesaistīšanos līdzgaitniecībā, Dienests plāno līdzgaitniecībā plašāk iesaistīt probācijas klientus, kuri tiks nosacīti pirms termiņa atbrīvoti no soda izciešanas un personas, kurām piemērots papildsods – probācijas uzraudzība. Brīvprātīgo uzdevumi, kas saistīti ar resocializācijas pasākumiem probācijas klientiem (līdzgaitniecība un atbalsta un atbildīguma apļi), paredz kopējas aktivitātes, kas vērstas uz sociāli atbalstāmas domāšanas un uzvedības veicināšanu. Minēto uzdevumu izpildei, noteikumu projekts paredz kompensāciju 30,00 *euro* apmērā viena probācijas klienta aktivitātēm mēneša ietvaros. Brīvprātīgie dažkārt veic savus uzdevumus ar probācijas klientiem, kuri ir atradušies vai atrodas ieslodzījuma vietās, ir veikuši vardarbīgus noziedzīgus nodarījumus un ir pakļauti iespējamām probācijas klienta antisociālās uzvedības izpausmēm, piemēram, agresivitāte, neiecietība u.c., tādēļ noteikumu projekts brīvprātīgajiem paredz veselības un dzīvības apdrošināšanu pret nelaimes gadījumiem līgumā noteikto uzdevumu izpildes laikā. Noteikumu projekts paredz brīvprātīgā veselības pārbaudi gadījumos, ja pastāv pamatotas aizdomas par brīvprātīgā saslimšanu, kas var apdraudēt viņa paša vai citu cilvēku veselību. Lai strādātu ar nepilngadīgajiem probācijas klientiem resocializācijas pasākumu īstenošanā, ir nepieciešamas izziņas saņemšana no Sodu reģistra. Noteikumu projekts paredz dokumentu iesniegšanas kārtību kompensācijas saņemšanai. Nobeigumā noteikumu projekts paredz atzīt par spēku zaudējušiem Ministru kabineta 2008. gada 15. aprīļa noteikumus Nr. 266 "Noteikumi par kārtību, kādā brīvprātīgais probācijas darbinieks par līdzdarbības līgumā noteikto uzdevumu izpildi saņem atlīdzību, un atlīdzības apmēru". |
| 3. | Projekta izstrādē iesaistītās institūcijas | Tieslietu ministrija, VPD. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts ir attiecināms uz: 1) noziedzīgu nodarījumu rezultātā cietušajām personām; 2) probācijas klientiem; 3) Dienesta nodarbinātajiem;4) nevalstiskajām organizācijām. |
| 2. | Tiesiskā regulējuma ietekme uz tautsaimniecību un administratīvo slogu | Ietekme uz tautsaimniecību ir pastarpināta. Resocializācijas pasākumi probācijas klientiem sniegs iespēju veiksmīgāk iekļauties darba tirgū un sabiedrībā. Savukārt noziedzīgu nodarījumu rezultātā cietušajām personām, kuras iesaistīsies izlīguma procesā, tā ir iespēja mazināt vai novērst nodarījuma sekas un gūt lielāku drošības izjūtu nākotnei.  |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar.  |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" pirms noteikumu projekta nosūtīšanas Valsts kancelejai izskatīšanai Valsts sekretāru sanāksmē, par noteikumu projekta izstrādi tiks informēti sabiedrības pārstāvji, ievietojot paziņojumu par iespējām iesaistīties tiesību akta izstrādes procesā Tieslietu ministrijas, Valsts kancelejas un Valsts probācijas dienesta mājaslapā sadaļā "Sabiedrības līdzdalība", kā arī nosūtot attiecīgus paziņojumus uz dotajā brīdī esošo brīvprātīgo e-pastu adresēm. |
| 2. | Sabiedrības līdzdalība projekta izstrādē | Nav |
| 3. | Sabiedrības līdzdalības rezultāti | Nav |
| 4. | Cita informācija | Nav  |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | VPD |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neietekmēs pārvaldes funkcijas vai institucionālo struktūru. |
| 3. | Cita informācija | Nav. |

Iesniedzējs:

tieslietu ministrs Dzintars Rasnačs

Eglons 67244846

andris.eglons@vpd.gov.lv